 Magaalada Marka, waa magaalo xasiloon oo nabadi ka jirto, waxaa halkaas ka dhisan maamul ka arimiya inta badan deegaanada gobolka Shabeelaha Hoose, Maamulkaas oo soo celiyay nidaamkii iyo kala dambeyntii, dadka reer Marka waxay kuu sheegayaan inay ku reysteen maamulka haatan jira, run ahaantiina marka aad magalada tagtaba waxaad arkaysaa in meeshu tahay meel maamul iyo kala dambeyni ka jirto, marka aad ka timaaddo magaalada Muqdisho oo kale, waxaad fahmaysaa in uu jiro is beddel xagga nabadda ah, dadku waxay u ganacsanayaan si deggen oo aan argagax lahayn, dadku waxay dhammaantood sitaan taleefoonka gacan qaadka oo ay ku isticmaalaan xittaa waddooyinka dhexdooda, taasina waa mid aan suurtagal ka ahayn Muqdisho, markii aan Marka tegay waxaan bilaabay inaan damiyo taleefoonadii aan watay marka aan dhex marayo magaalada Marka sidii aan ku samayn jiray Muqdisha, laakiin goor danbe ayaan arkay dad badan oo taleefoonadooda ku isticmaalaya waddooyinka, waxaan arintaas weydiiyay asxaabteydii Marka, waxayna ii sheegeen inuusan meeshan dhib ka jirin. 